MP alega pena prizaun ba Indonéziu na’in rua | TATOLI Agência Noticiosa de Timor-Leste\nVARANDA INTERNASIONÁL MP alega pena prizaun ba Indonéziu na’in rua\nMP alega pena prizaun ba Indonéziu na’in rua\nNee mak droga kokaina kilograma rua ne'ebé PNTL halo destroisaun iha Tibar . Imajen/Antonio Goncalves\nDILI, 04 marsu 2020 (TATOLI) – Prokuradóra Lidia Soares, ne’ebé reprezenta Ministériu Públiku (MP) solisita ba Tribunál Distritál Dili (TDD) atu aplika pena prizaun ba Indonéziu na’in rua ho inisiál SLP ho YK tanba prátika krime droga.\nNotísia Relevante : Tribunál Atambua Fó Sentensa Pena Prizaun Tinan 10 Ba José Soares no Tinan Lima Ba Angela Soares\nLiuhosi audiénsia julgamentu, ohin, iha TDD ne’ebé prezide hosi juiz koletivu, Sribuana da Costa, Albertina Neves ho Antonio do Carmo, Prokuradóra Lidia Soares, iha ninia alegasaun final, solisita ba TDD atu aplika pena úniku tinan lima ba arguidu SLP ho arguidu YK ho pena tinan haat, tanba prátika krime tráfiku droga iha artigu 60 númeru 2,4,5 artigu 61 númeru 1 alínea C no 62 lei númeru 5/1997 kona-ba Psychotropic, aplika ho forsa dispostu iha artigu 165 CRTL 2 artigu númeru 1,2 no 3 alínea C lei 10/2003 agostu.\nArguidu sira mós pratika krime dezobediénsia iha artigu 244 númeru 2 kódigu Penál Timor-Leste, tanba durante prosesu judisiál hafoin primeiru interrogatóriu arguidu la kolabora ho justisa. Nune’e, arguidu YK MP akuza ho krime tráfiku droga iha artigu 60 númeru 2,4,5 artigu 61 númeru 1 alínea C no 62 lei númeru 5/1997 kona-ba Psychotropic aplika ho forsa dispostu iha artigu 165 CRTL 2 artigu númeru 1,2 n 3 alínea C lei 10/2003 agostu.\nProkuradóra Lidia Soares, hateten tuir faktu ne’ebé arrola hosi MP iha indísiu forte hanesan materiál ne’ebé utiliza hodi tetu droga hanesan dasi no seringa ho sedotan.\nNia dehan, tuir testemuña iha julgamentu sira liu ba katak, akuzadu sira konsume droga no fa’an mós maske iha prosesu julgamentu primeiru interrogatóriu arguidu sira nia deklarasaun, sira so konsumu de’it iha 2013 nunka fa’an no tuir arguidu SLP nia parte so halo distribuidór de’it ba droga.\nRona tiha alegasaun MP nian, defeza Fernando Guterres ne’ebé fó asisténsia legal ba arguidu hatete, arguidu YK hanesan traballadór ida ne’ebé mak arguidu SLP bolu nia atu ba servisu iha ninia loja, tanba ne’e kona-ba distribuisaun droga nia parte la hatene.\n“Arguidu YK durante ne’e sempre kolabora ho parte judisiáriu no iha julgamentu sira liu-ba nia parte sempre konfesa faktu sira ho onestu, tanba ne’e husu ba tribunal atu absolve tiha YK no arguidu SLP presiza tetu didi’ak,” hateten Fernando Guterres.\nArguidu YK arrepende ho kazu ne’ebé nia hasoru tanba iha nia moris durante ne’e seidauk hasoru kazu sira ne’e. Nune’e mós Sasin J hanesan membru polísia dehan, momentu ne’ebá sira hala’o inspesaun ba duni hetan sasán droga sira ne’e, maibé sasán sira ne’e arguidu SLP mak hanesan distribuidór ba la’ós arguido YK.\nNia mós informa, bainhira halo apreensaun ba droga hirak ne’e no momentu ne’ebá kedas identifika arguidu YK mós konsumu hela droga tanba ne’e liuhosi identifikasaun teste urine iha polísia nian hatudu rezultadu pozitivu konsumu droga.\nRona tiha deklarasaun hosi parte rua, Tribunal deside adia fila fali julgamentu ba loron 25 marsu 2020, tuku 17:00 lokraik.\nTuir depoimentu MP nian katak, iha loron 12 agostu 2013, tuku 16:30 Otl, iha Vila Verde, Dili, arguidu sira hala’o hela negosiasaun droga ho nune’e bainhira Polísia Nasional Servisu Investigasaun Kriminál (PNSIK) liuhosi pasa revista hetan duni droga ho tipu sabu-sabu hamutuk kilograma 0,32 no halo mós apreensaun ba objetu hanesan seringa, sedotan, dasin.\nIha tinan 2013, arguidu nain rua tuir prosesu julgamentu primeiru interrogatóriu iha Tribunál Distritál Dili aplika termu identidade rezidénsia (TIR) ba arguidu SLP no YK aprezentasaun periódiku.\nPrevious articleXina Entrega Ekipamentu Prevensaun Coronavirus ba TL\nNext articleMESSK Sei Hapara Atividade Klase Paralelu iha Munisípiu